Ngaka Thapelo Otlogetswe
Lebani Mercy Ngwigwa
Batswana thwaang tsebe lo reetseng
Ke a dumedisa bana ba thari e ntsho
Ka re reetsang jaaka pitse e golodika kwena
Kwena mononofi yo o marapo magolo
Phologolo ya metsi e e ‘talo le nte le le thata
‘talo le e sireletsang dithaselong babeng
Gofejane wa ga Mathale le Gladys-a-Mosetse Goo Ruele
Rraagwe basimane Lobopo le Popo
Ka kgolagano wa re “basadi ga Ngwaketse bante bothe,
Go tsaya go sele, go itatha”
Ngaka Otlogetswe o magaka ruri o tshwanelwa ke poko
O seng ngaka ya setso, o seng ngaka ya Sekgoa
Jwa gago bongaka e leng jwa puo
O mmuatšhomi ka thutego, fela boleng o Motswana
O mothatheledi wa tšhomi, o ntse o ipela ka Setswana
Sengwaketse sone o se bua o sa ošaoše, puo ya mmamotho thebe,
Baša ya re go itse tshomi ba lathe segabone
Ba e ntshe ka dinko Sentariana ba ntshitse dihuba
E re go anywa bokapi gone ba totomele
O mebala mente ruri sephikoko
Mebala ya gago e bonwa le kwa moseja
Babega dikgang ba ntshitse sephiri ke utule
Ba re “Googole” boranyane bogolo bo go hile morogo
“Googole” re tla e googola ka Setswana
Mothang o golaganang nabo ka boranyane,
Ba itsese fa le Sekalaka se ka “googolwa”
Re tle re ba rute bo “dumilani mamuka tjini”
E re ba re “what are you say” re re “anto leba”
Molao-motheo o thoka baranodi
O thoka baranodi jang o ntse o le teng?
Ka le go le recession ruri o ka ithaopa
O itse fa o ka se nne moikoteledi
Ka o dikile o kuile mokgosi ra tla re sianye
Go dira letlotlontswe la puo ka Thutapuo
Tomela ya puo ya go thoma modula setilo
Go lomela puo ka o le mantswitswidi wa puo
Kwena ya madiba ke go golodikile
Phala khibidu ga e thoke go totswa letsoku
Ka le Batswana ba re go e latswa bobe…
A ke se itsheme lelope, a le teng
‘ne ke mpa ke itshema naka la Batswana,
Ke re ke galaotege ke go senolele bontsi
Bangwe ba go leba dinaong ka go nyonya,
Ba sa itse fa o na le bonowo-moro
Dibo se tlala o batswe thuso ‘tlotlontswe la puo
La mothodi o ta elelang le Ramasedi a go gopotse
Ruri ga ke mmoki le lona le a mpona
Ke ne ke thagafala ke re le bone mothaga
Ke re ke itshegele mogodu fa mmotong,
Le nna ke lathele thware logonyana
Gongwe e ka re e retologa ya ntatswa,
Ya leleka sehihi se mpapisitseng
Gongwe o ka utwa mošwadilenyana phularong yame,
Wa gakologelwa fa ke sena mothapi
Le nna ka ta ka oba letsogo,
Mofufutso wa phata ya ’go wa nthothegela
tsn_Latn ibo_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn nso_Latn tsn_Latn nso_Latn nso_Latn tsn_Latn tsn_Latn sot_Latn tsn_Latn tsn_Latn tsn_Latn sot_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn